ការសម្ភាសន៍របស់អ្នកមីងឆាយ យឹម

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះឆាយ យឹម

***ពត៌មានសង្ខេបរបស់អ្នកមីងឆាយ យឹម***

*អ្នកមីងឆាយ យឹមមានអាយុ៥៣ឆ្នាំហើយឆ្នាំនេះ គាត់មានស្រុកកំណើតនៅឯស្រុកស្ទោង ខេត្តកំពង់ធំ។ សព្វថ្ងៃគាត់រស់នៅក្នងក្រុងសៀមរាបអស់រយៈពេលជាង១០ឆ្នាំហើយ គាត់មានបងប្អូនចំនួន១២នាក់តែជាអកុសលគាត់បានបាត់បងបងប្អូនអស់១០នាក់ហើយនៅរស់តែ២នាក់ទេរួមទាំងអសគាត់ ហើយគាត់ជាកូនទី៧នៃក្រុមគ្រួសារ។
ជីវិតរបស់គាត់មានការលំបាកជាច្រើន ហើយគាត់ក៏បានឆ្លងកាត់នូវឧបសគ្គជាច្រើនក្នុងសម័យលន់ ណុល រត់កាត់គ្រាប់ពីកប៉ាល់ហោះ សម័យដ៏ជូរចត់សម័យប៉ុល ពត ក្រោយមកគាត់បានរត់ទៅដល់ជុំរុំសាយធូនៅឯប្រទេសថៃ។ គាត់នៅតែមានការលំបាកនៅក្នុងជីវិតដោយសារតែជីវភាពរស់នៅប្រចាំថ្ងៃ ប្តីរបស់គាត់ជាជនពិការហើយត្រូវចិញ្ចឹមបីបាច់កូននិងចៅ។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់
មីងហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់ពួកគាត់អាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ ចាសព្រម

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី០៣ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិបឹងដូងប៉ា សង្កាត់ស្លរក្រាម
ក្រុងសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ឈ្មោះឆាយ យឹម។

ក៖ ចុះមីងមានឈ្មោះហៅក្រៅទេមីង?

ខ៖ អត់ទេ។

ក៖ ចុះមីងឆ្នាំនេះមានអាយុប៉ុន្មានហើយមីង?

ខ៖ ខ្ញុំ៥៣ឆ្នាំហើយ។

ក៖ ចុះមីងចាំថ្ងៃខែឆ្នាំកំណើតដែលមីងកើតបានទេ?

ខ៖ អត់ទេ។

ក៖ ចុះឆ្នាំខ្មែរមីងចាំថាកើតឆ្នាំណាទេមីង?

ខ៖ ឆ្នាំខ្មែរក៏ខ្ញុំអត់ចាំមិនដឹងកើតខែណាឆ្នាំណាព្រោះម៉ែឪស្លាប់អស់ហើយ ស្លាប់តាំងពីសម័យយួនម្ល៉េះឪពុកម្តាយ។

ក៖ ចុះមីងមានស្រុកកំណើតនៅឯណាដែរមីង?

ខ៖ ស្រុកកំណើតនៅខេត្តកំពង់ធំ ស្រុកស្ទោងខេត្តកំពង់ធំ។

ក៖ ចុះមីងមកនៅខេត្តសៀមរាបនេះអស់រយៈពេលប៉ុន្មានឆ្នាំហើយមីង?

ខ៖ ដំបូងមកជាមួយទាហាន ជាមួយប៉ារ៉ាដែលប៉ារ៉ាគេចុះទៅវ៉ៃយួននៅឯភូមិនោះ ឡើងមកជុំរុំជាមួយទាហានមកតាំងពីឆ្នាំ៨៦ ៨៧ នៅជុំរុំសាយធូរយើងណា រហូតមកនៅឯណោះ ដល់ពេលគេនេះមកមាតុភូមិមកស្រុកខ្មែរក៏មកតាមប្តី ស្រុកប្តីនៅភូមិខ្នារ ខ្នារយើងខេត្តឧត្តមានជ័យ ខ្នារឈូកក្រសាំងគេ។

ក៖ ចុះមីងមានបងប្អូនប៉ុន្មាននាក់ដែរមីង?

ខ៖ ខ្ញុំទាំងអស់១២នាក់ស្លាប់អស់ហើយនៅសល់តែ២ប៉ុណ្ណោះឯងនៅតែ២សព្វថ្ងៃ។

ក៖ ចុះអ្នកមីងជាកូនទីប៉ុន្មានដែរមីង?

ខ៖ ខ្ញុំជាកូនទី៧។

ក៖ ចុះមីងមានចាំឈ្មោះបងប្អូនទាំងអស់របស់មីងបានទេមីង? អាចប្រាប់ឈ្មោះរបស់ពួកគាត់បានទេ? ទោះបីជាគាត់ស្លាប់ក៏ប្រាប់បានដែរមីងណាចុះឲ្យកូនចៅបានដឹង?

ខ៖ ចាំបានខ្លះៗ បងទី១ឈ្មោះឈៀង ទី២ឈ្មោះឈាន ទី៣ឈ្មោះឈុំ ទី៤ឈ្មោះ
ឈីន ទី៥ឈ្មោះឈឿន ទី៦ឈ្មោះយុំ ទី៧ឈ្មោះរ៉ុម ទី៨ខ្ញុំ ទី៩មី ទី១០មីរ៉ាន់ ទី១១អាជា។

ក៖ ចុះបងប្អូនមួយណាដែលនៅរស់ដល់សព្វថ្ងៃនេះដែរមីង?

ខ៖ នៅខ្ញុំនិងមីរ៉ាន់នៅឯស្រុកសព្វថ្ងៃនៅកំពង់ធំ ក្រៅពីណឹងស្លាប់អស់ហើយបងប្អូន នៅសល់តែ២នាក់ក្រៅពីណឹងស្លាប់អស់។

ក៖ ចុះអ្នកមីងអាចប្រាប់បានទេពីសាច់រឿង តើជីវិតរស់នៅប្រចាំថ្ងៃយ៉ាងម៉េចដែរកាលនៅក្មេងៗជាមួយ​បងប្អូនធ្វើអីខ្លះជាមួយគ្នាចឹងណាមីង?

ខ៖ នៅជាមួយជុំបងជុំប្អូនជុំម៉ែជុំឪធ្វើមានតែធ្វើស្រែពីសម័យកាលនោះយើងនៅកុមារដូចដឹងស្រាប់ហើយកាលសម័យអាពត មានធ្វើអីគេឲ្យយើងធ្វើកងចល័ត គេឲ្យយើងរែកជី រែកអី ទៅអូសឈើកាប់អុសកាប់ដុបកាប់ព្រៃត្រធាងខែត្រអូសធ្វើជីប៉ុណ្ណោះឯងនៅកុមារនោះ មានតែប៉ុណ្ណោះឯងសម័យអាពត មិនដឹងគេយកទៅវ៉ៃចោលឯណាផង
មិនដឹងចេះតែសប្បាយនៅតូចៗមានដឹងឯណា។

ក៖ ចុះកាលណឹងមីអាយុប៉ុន្មានដែរមីង?

ខ៖ ខ្ញុំពីសម័យអាពតខ្ញុំប្រហែលអាយុ១០នោះឯងដឹងហើយដឹងក្តីហើយ ដឹងថាគេដឹងយកទៅវ៉ៃចោលដឹកយកទៅណាទីណីដឹងប៉ុន្តែ យើងសម័យនោះយើងមិនហ៊ាននិ
យាយណាយើងនៅតូចៗ គេនៅកន្លែងសហករណ៍មួយកន្លែងពិបាកណាស់ពីសម័យកាលណោះរត់លូនហើយដល់ផុតអាពតក៏រត់លូននឹងគ្រាប់ទៀត សម័យលន់ ណុល
ទៀតរត់ចូលត្រង់សេខ្លាចកប៉ាល់ទម្លាក់គ្រាប់។

ក៖ ចុះមីងកាលសម័យប៉ុល ពតណឹងគេមានបានបង្រៀនអក្សរទេ?

ខ៖ អត់ គេអត់បានបង្រៀនទេ។

ក៖ ចុះកាលដែលមីងជម្លៀសណឹងមីងជម្លៀសនៅស្រុកណា ខេត្តណាដែរមីង?

ខ៖ អត់ស្គាល់ទេនៅតូចៗដើរតាមគេជម្លៀសទៅណាក៏ទៅតាមម៉ែឪ ម៉ែឪទៅណាក៏ទៅនោះ។

ក៖ បាទ ប៉ុន្តែនៅកំពង់ធំ ឬក៏នៅសៀមរាបដែរមីង?

ខ៖ នៅកំពង់ធំ។

ក៖ ចុះដល់ពេលសម័យលន់ ណុលណឹងអ្នកមីងនៅឯណាដែរមីង?

ខ៖ នៅកំពង់ធំណឹងឯងនៅតូចៗ។

ក៖ ចុះអ្នកមីងអាចជួយរៀបរាប់បានទេពីទិដ្ឋភាពដូចមីងនិយាយមិញចឹងថាមានទម្លាក់គ្រាប់បែករត់អីចឹងឲ្យកូនចៅបានដឹងបន្តិចបានទេមីងថាវាម៉េចដែរចឹងមីង ពិពណ៌នាតិចមកមីង?

ខ៖ មានពីសម័យលន់ ណុលយើងមានអីយើងរត់តើខ្លាចរឿងគ្រាប់បែកកប៉ាល់ទម្លាក់គ្រាប់ ទម្លាក់មែនទម្លាក់ងាប់ឡើងល្ហាចល្ហេរ ទាំងយួនទាំងទាហានទាំងសព្វបែបយា៉ង
បងខ្ញុំទី១ធ្វើទាហានលន់ ណុលងាប់ដោយសារគ្រាប់កប៉ាល់ណឹង។

ក៖ ចុះសព្វថ្ងៃណឹងប្អូនរបស់អ្នកមីងរ៉ាន់នៅកំពង់ធំមែនមីង?

ខ៖ ចាស។

ក៖ គាត់ប្រកបការងារអ្វីដែរមីង?

ខ៖ លក់ឥវ៉ាន់ចាហួយតិចតួចនៅផ្ទះណឹង។

ក៖ ចុះម្តាយរបស់មីងមានឈ្មោះអ្វីដែរមីង?

ខ៖ ម្តាយខ្ញុំឈ្មោះយួន ឪពុកគាត់ធូ តាធូ យាយយូន។

ក៖ ចុះពួកគាត់ណឹងក៏មានស្រុកកំណើតនៅកំពង់ធំដែរ?

ខ៖ ចាសនៅណឹងឯង។

ក៖ ចុះម្តាយរបស់មីងមានមុខរបរ?

ខ៖ អ្នកស្រែចំការ។

ក៖ ចុះឪពុកក៏ជាអ្នកធ្វើស្រែចំការដែរ?

ខ៖ ចាស។

ក៖ ចុះម្តាយរបស់មីងគាត់ជាមនុស្សបែបណា? គាត់កាចឬក៏គាត់ស្លូតដែរ?

ខ៖ គាត់មនុស្សកណ្តាលគាត់កាចមិនកាចស្លូតមិនស្លូតម៉ាកណ្តាល មិនសូវជាម៉េចទេនឹងកូននិងចៅនោះ គាត់មិនសូវកាចទេ។

ក៖ ចុះឪពុកវិញជាមនុស្សកាចឬក៏ស្លូតដែរមីង?

ខ៖ ឪពុកខ្ញុំប៉ាខ្ញុំគាត់កាចណាស់កូនចៅធ្វើខុសក៏វ៉ៃ ធ្វើត្រូវក៏អត់វ៉ៃ។

ក៖ ចុះអ្នកមីងចាំថ្ងៃខែឆ្នាំកំណើតរបស់ឪពុកម្តាយបានទេមីង?

ខ៖ អត់ អត់ចាំទេ មិនដឹងគាត់ឆ្នាំអីខែអីផង។

ក៖ សុំទោសមីងពួកគាត់ទាំងអស់គ្នាមានខូចហើយតើមីង?

ខ៖ ខូចអស់ហើយតាំងពីសម័យយួន។

ក៖ ប្រសិនបើមីងស្មានអាយុគាត់ដល់ឥឡូវនេះតើគាត់មានអាយុប៉ុន្មានដែរមីង?

ខ៖ បើគាត់នៅពីសម័យកាលណោះមកដល់ឥឡូវនេះវា១០០ហើយអាយុនោះ បើគាត់
ស្លាប់អាយុ៥០ឆ្នាំជាង ប៉ាខ្ញុំគាត់ស្លាប់អាយុ៦៥ឆ្នាំ ម្តាយអាយុ៥៨ឆ្នាំគាត់ខូច។

ក៖ ចុះម្តាយអ្នកមីធ្លាប់ប្រាប់សាច់រឿងរបស់គាត់កាលពីក្មេងមកកាន់អ្នកមីងទេ?

ខ៖ អត់ផង។

ក៖ អត់ធ្លាប់ប្រាប់គាត់ឆ្លងកាត់ម៉េចខ្លះដល់មីងទេ?

ខ៖ អត់ទេគាត់មិនដែលនិយាយប្រាប់អីផងពីប្រវិត្តរបស់គាត់

ក៖ ចុះឪពុករបស់មីងវិញ? គាត់ធ្លាប់ប្រាប់ថាកាលពុកនៅក្មេងម៉េចៗទេ?

ខ៖ អត់។

ក៖ អត់ដូចគ្នា?

ខ៖ ចាស។

ក៖ ចុះមីងចាំទេថាយាយតាខាងឪពុកមានឈ្មោះអ្វីដែរ?

ខ៖ អត់ អត់ចាំ ខ្ញុំកើតមកគាត់ស្លាប់អស់ហើយណឹងយាយតាខាងឪពុកម្តាយម៉ែខ្ញុំឪខ្ញុំគាត់ស្លាប់អស់ហើយ កើតអត់ទាន់គាត់ផង មិនដឹងថាគាត់ស្លាប់តាំងពីអាយុប៉ុន្មានអត់ដឹងផងកើតមកអត់ដែលឃើញមុខយាយតាម៉េចផង។

ក៖ ទាំងសងខាង?

ខ៖ ចាស។

ក៖ ចុះអ្នកមីងអត់មានស្គាល់សូម្បីតែម្នាក់ទាំង៤នាក់ណឹង?

ខ៖ អត់។

ក៖ ចុះមីងមកនៅខេត្តសៀមរាបអស់រយៈពេលប៉ុន្មានឆ្នាំហើយមីង?

ខ៖ ខ្ញុំមកនៅសៀមរាបតាំងពីឆ្នាំ២០១០។

ក៖ ១០ឆ្នាំហើយចឹង។

ខ៖ ចាស។

ក៖ ចុះមូលហេតុអ្វីបានជាមីងដូរមកនៅសៀមរាបដែរមីង?

ខ៖ មូលហេតុដែលមកពីដែរកូនទី១គ្នាស្លាប់ណឹងលង់ទឹកក៏ចេះតែដើររសាត់មកនៅផ្ទះឯស្រុកនោះវាពិបាក ឃើញកន្លែងកូនដើរទៅនេះដើរទៅនោះក៏ចេះតែគិតកូនក៏ខ្ញុំចេះតែដើរៗមកឲ្យផុតទៅមកនៅសៀមរាបនេះក៏នៅជាប់។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសអត់មីង?

ខ៖ អត់មានទេ មិនដែលមានទេ។

ក៖ ចុះស្វាមីរបស់មីងគាត់មានឈ្មោះអ្វីដែរមីង?

ខ៖ ឈ្មោះជន ជួត។

ក៖ ចុះអ្នកមីងបានរៀបការជាមួយលោកពូណឹងនៅឆ្នាំណាដែរមីង?

ខ៖ នៅឆ្នាំ២០០០ នៅប៉ុន្មានឆ្នាំ៨៨ ៨៩ យើងនៅជុំរុំហើយ។

ក៖ ចុះអ្នកមីងទៅនៅជុំរុំមួយណាដែរមីង?

ខ៖ នៅជុំរុំសាយធូ។

ក៖ ភាគច្រើនខ្ញុំលឺថាអ្នកជុំរុំទៅនៅបរទេសច្រើនណាស់មែនទេមីង?

ខ៖ គេអ្នកទៅក៏ទៅគេអ្នកមានបងប្អូននៅឯនោះក៏គេសម្ភាសន៍ជាប់ទៅក៏គេធានាយកអស់ទៅអស់ ចុះយើងអត់មានបងប្អូនសាច់ញាតិក៏អត់។

ក៖ ចុះអ្នកមីងអត់មានឳកាសសម្ភាន៍និងគេទេ?

ខ៖ អត់ព្រោះយើងអត់មានបងប្អូននោះអត់សម្ភាសន៍បានទៅនឹងគេបើយើងអត់មានបងប្អូនជួយធានានោះ គេអ្នកទៅសុទ្ធតែមានបងប្អូននៅនោះគេធានាទៅគេសម្ភាសន៍
ចូលបានជាប់ទៅក៏គេទៅអស់។

ក៖ ចុះមូលហេតុអ្វីបានអ្នកមីងទៅនៅ ទៅដល់សាយធូណឹងដែរអ្នកមីង?

ខ៖ ឡើងមកពីកំពង់ធំមកតាមទាហានដែលយួនវាដេញបាញ់ទៅក៏គាត់ឡើងមកជុំរុំខាងទាហានប៉ារ៉ា ទាហាប៉ារ៉ាសម័យខ្មែក្រហមប៉ារ៉ានោះចេះតែមកតែគេមកយកនៅ
ជុំរុំក៏ចេះតែមកនៅតាមគេទៅ។

ក៖ កាលអ្នកមីងនៅជុំរុំណឹងមីងអាចជួយរៀបរាប់ថានៅជុំរុំណឹងម៉េចដែរ? ខ្ញុំធ្លាប់តែលឺ
គេនិយាយនៅជុំរុំៗ ប៉ុន្តែអត់ដឹងថាការរស់នៅណឹងម៉េចដែរចឹងណាមីង?

ខ៖ នៅជុំរុំនោះវាដូចតែយើងរស់នៅស្រុកខ្មែរចឹងតែវារស់នៅក្រោមថៃណាថៃគេកាន់កាប់យើងណា យើងទៅណាទៅណីក៏វាមិនស្រួលដូចយើងនៅខ្មែរ និងខ្មែរ យើងចង់ទៅណាទាល់តែសុំការអនុញ្ញាតពីគេបានយើងចេញទៅបាន អញ្ចេះណាវាពិបាកណាស់ជុំរុំប៉ុន្តែរបបគេបើកឲ្យហូបមួយអាទិត្យ កន្លះខែ ថាអង្ករយើងរបប២៥គីឡូទៅ
៣០គីឡូទៅម្នាក់ កំណត់កន្លះខែ មួយខែគេបើកឲ្យទៀតតែប៉ុណ្ណោះឯង។

ក៖ ចុះនៅក្នុងណឹងមានគេបើកសាលាបង្រៀនអីអត់ទេមីង?

ខ៖ សាលាបង្រៀនសិស្សនោះបង្រៀនតើមានគេបង្រៀនដែរតើគេបង្រៀនសិស្ស ប៉ុន្តែខ្ញុំធំហើយខ្ញុំមិនបានរៀនបានសូត្រនិងគេណា។

ក៖ ចុះកាលអ្នកមីងនៅជុំរុំណឹងអ្នកមីងមានគ្រួសារនៅមីង?

ខ៖ មានហើយ។

ក៖ ណឹងហើយចុះហេតុអីក៏អ្នកមីងជួបគ្នាជាមួយលោកពូដែរ? ជួបគ្នាជាមួយលោកពូណឹងដោយរបៀបណាដែរអ្នកមីង?

ខ៖ ពីដំបូងឪវាគេធ្វើទាហាននោះឯង ធ្វើទាហានក៏បានគ្នាមកពីស្រុកខ្មែរបានគ្នាមកពីណោះក៏ឡើងមកនៅឯជុំរុំបាននៅឯផ្ទះឡើងមកជុំរុំណឹងឯង។

ក៖ ការរៀបការរបស់អ្នកមីងណឹងត្រូវបានរៀបចំឡើងដោយឪពុកម្តាយឬក៏ដោយចិត្តខ្លួនឯងដែរអ្នកមីង?

ខ៖ ចិត្តខ្លួនឯងទេគេចាប់ឃើញទៅគេចាប់យកខ្មែរប៉ារ៉ាណា។

ក៖ ចុះអ្នកមីងមានបានទទួលជំនូនអ្វីខ្លះដែរពីលោកពូមានបានទេ?

ខ៖ អត់។

ក៖ អញ្ចឹងអ្នកមីងធ្លាប់ស្គាល់គ្នាពីមុនជាមួយលោកពូអ្នកមីង?

ខ៖ អត់។

ក៖ ចុះហេតុអ្វីក៏អ្នកមីងជ្រើសរើសយកលោកពូជាស្វាមីដែរអ្នកមីង?

ខ៖ បើគេស្រលាញ់យើងហើយក៏យកទៅ។

ក៖ ចុះអ្នកមីចេះអាន និង ចេះសរសេរអក្សរទេអ្នកមីង?

ខ៖ អត់ខ្ញុំអត់បានរៀននោះអត់បានរៀនសោះ។

ក៖ អញ្ចឹងអ្នកមីងអត់បានរៀនទេមីងនែ?

ខ៖ អត់ អត់បានរៀនទេ អត់ចេះអក្សរអីទេខ្ញុំនោះ បើមិនបានរៀនតាក់តិចធ្វើម៉េចនឹងចេះ ដល់ធំដឹងក្តីក៏សម័យសង្គ្រាមបណ្តោយមិនបានរៀនអី។

ក៖ ចុះមីងមានចេះភាសាអ្វីផ្សេងក្រៅពីភាសាខ្មែរទេមីង?

ខ៖ អត់។

ក៖ ខ្លាចមានទៅរៀនភាសាបារាំងអី?

ខ៖ អត់។

ក៖ ចុះអ្នកមីងមិត្តភិក្តស្និតស្នាលដែលធំធាត់មកជាមួយគ្នាដល់ឥឡូវនេះមានទេមីង?

ខ៖ អត់ទេអត់ដែលមានសោះ។

ក៖ ចុះមីងធ្លាប់ធ្វើស្រែចំការទេមីង?

ខ៖ ធ្វើរបស់ម៉ែឪណាពីតូចៗណឹងឯង។

ក៖ ចុះអ្នកមីអាចរៀបរាប់បន្តិចបានទេថាការធ្វើស្រែចំការណឹងយ៉ាងម៉េចដែរដើម្បីឲ្យកេ្មងៗបានដឹងថាវាពិបាកបែបណាដែរមីងអាចពិពណ៌នាបន្តិចមកណាមីងណា?

ខ៖ អូ! ធ្វើស្រែធ្វើចំការពិបាកណាស់ហត់ណាស់ទម្រាំតែបានហូបខំណាស់ មិនមានធ្វើលេងតែចុះធ្វើហើយក៏ធ្វើ ម៉ារួចៗ។

ក៖ បានណឹងហើយមីង ចុះមីងធ្លាប់ប្រកបអាជីវកម្មលក្ខណៈគ្រួសារដូចជាចិញ្ចឹមគោ
ចិញ្ចឹមជ្រូក ចិញ្ចឹមាន់មីងធ្លាប់ធ្វើទេមីង?

ខ៖ ពីនៅស្រុកខាងប្តីចិញ្ចឹមមាន់ខ្ញុំទិញមាន់ដាក់ចិញ្ចឹមទៅដល់ពេលកូនទៅចោលមួយទៅក៏ឈប់ចិញ្ចឹមឈប់នៅស្រុកដើររសាត់រសែរនៅតាមស្រុកគេ។

ក៖ បាទចុះតាំងពីក្មេងរហូតដល់ប៉ុននេះតើអ្នកមីងធ្លាប់ប្រកបការងារអ្វីខ្លះដែរដើម្បីចិញ្ចឹមកូន ចិញ្ចឹមគ្រួសារ?

ខ៖ មានប្រកបរកអីដូចដឹងស្រាប់ហើយខ្ញុំសព្វថ្ងៃមានរកអីនៅមើលតែចៅមានតែប្តី
ណឹងរកស៊ីចិញ្ចឹម មើលកូនរៀនសូត្រ។

ក៖ ចុះអ្នកមីងអាចរៀបរាប់បន្តិចបានទេអ្នកមីងថាពេលណាដែលអ្នកមីងគិតថាជាពេលដែលលំបាកជាងគេក្នុងជីវិតដែរមីង?

ខ៖ អូយពិបាកច្រើនណាស់ពីដើមខ្ញុំពិបាកមែនទែនពិបាក សព្វថ្ងៃពិបាករកប្រៀបមិនបាន។

ក៖ ចុះអ្នកមីងគិតថាតើពេលវេលាណាដែលអ្នកមីងគិតថាជាពេលដែលសប្បាយចិត្តជាងគេក្នុងជីវិតរបស់អ្នកមីង? មានទេអ្នកមីងពេលណាដែរ?

ខ៖ វាអ្នកមានពេលសប្បាយទេមានតែពេលទុកពេលដែលចិញ្ចឹមកូនទម្រាំបានធំចិញ្ចឹមវាធំហើយវាមិនដឹងរកស៊ីអីឲ្យកូនរកស៊ីអី មិនដឹងរកស៊ីអីបានចិញ្ចឹមកូនបានរស់មានតែប្តីណឹងឯងពិការក៏ទៅហើយដើររកស៊ីទាំងយប់ទាំងថ្ងៃ នេះម៉ោងប៉ុណ្ណេះអ្នកទាន់មកទេ
ទាល់តែម៉ោង៤ ម៉ោង៥ បានមកដល់ផ្ទះ មកដល់ផ្ទះហូបបាយងូតទឹកហូបបាយរួច

ដេក១ម៉ោង ២ម៉ោងក៏ក្រោករកទៅរើសអេតចាយទៀតហើយ ថ្ងៃឡើងក៏ទៅធ្វើការចេះ
មិនដែលនៅស្ងៀម ខ្ញុំក៏នៅតែផ្ទះមើលចៅមើលកូន មួយខែគេផ្តល់ឲ្យ៤ ១០ម៉ឺនទៅគេ

ចិញ្ចឹមចៅ ចិញ្ចឹមកូនរៀន ចៅ២អាមួយនេះណឹងអាមួយនោះទៅសាលារៀន ប៉ុណ្ណោះឯងខ្ញុំជីវភាពគ្រួសារវាពិបាកណាស់ នេះសំណាងលោកឲ្យនៅក្នុងវត្តបើចេញពីដីវត្តទៅ
មិនដឹងទៅនៅឯណាទៀតមិនមានទីពឹងអីនៅរកមុខរកមាត់អត់ឃើញ ទោះទៅនៅខាង
ស្រុកស្រែខាងប្តីក៏អត់មានដីមានស្រែនឹងធ្វើ ធ្វើស្រែធ្វើចំការបើខាងម៉ែក្មេកគាត់អត់ដែរ
គាត់អត់មានដីស្រែចែកកូនចៅ នៅស្រុកស្រែក៏យើងដើរស៊ីឈ្នួលគេខែស្ទូងខែច្រូតក៏យើងដើរស៊ីឈ្នួលគេរាល់តែថ្ងៃទៅមួយថ្ងៃមួយថាំង មួយថ្ងៃមួយថាំងទៅសម្រាប់ចិញ្ចឹម
ជីវភាពគ្រួសារ មានតែប៉ុណ្ណោះឯងព្រោះយើងអត់ស្រែអត់ភ្លឺធ្វើនិងគេ។

ក៖ ចុះកាលពីនៅតូចអ្នកមីងធ្លាប់មានក្តីស្រម៉ៃចង់ធ្វើអ្វីទេពេលធំឡើង?

ខ៖ ចង់តែសព្វណឹងហើយតែមិនដឹងថាធ្វើអី។

ក៖ ប៉ុន្តែអ្នកមីងចង់ធ្វើអីដែរកាលណឹងមីងចាំទេ?

ខ៖ អត់ចាំទេ ភ្លេចអស់ហើយខ្ញុំភ្លេច ដល់ពេលខ្លួនចាស់ថាភ្លេចច្រើន។

ក៖ ចុះអ្នកមីងចូលចិត្តម្ហូបណាជាងគេអ្នកមីងតាំងពីក្មេងមកដល់ឥឡូវ?

ខ៖ ម្ហូបយើងស្រុកស្រែមានតែស្លរ បុកទឹកគ្រឿងមានតែប៉ុណ្ណោះឯងម្ហូបស្រុកស្រែ ប្រហុក បុកទឹកគ្រឿងត្រី សម្លរកកូរ សម្លរប្រហើរ ម្ជូរមានតែប៉ុណ្ណោះឯងម្ហូបយើង
ស្រុកស្រែ។

ក៖ ចុះអ្នកមីងតាំងពីក្មេងមកចូលចិត្តស្តាប់ចម្រៀងទេមីង?

ខ៖ ខ្ញុំស្តាប់ហើយពេលនៅតែឯងចេះក៏អផ្សុកក៏បើកទូរស័ព្ទស្តាប់ចម្រៀងស៊ិន ស៊ីសា
មុត។

ក៖ អ្នកមីងចូលចិត្តបទណាជាងគេដែរអ្នកមីង?

ខ៖ ខ្ញុំចូលចិត្តស្តាប់បទស៊ិន ស៊ីសាមុត និង កែវ សារ៉ាត់ ចូលចិត្តស្តាប់ណាស់ខ្ញុំមួយបទ
២បទទៅក៏។

ក៖ ចុះអ្នកមីងចេះលេងឧបករណ៍តន្ត្រីអ្វីទេមីង?

ខ៖ អត់។

ក៖ អត់ចេះទេ?

ខ៖ អត់ចេះទេ។

ក៖ ចុះក្នុងក្រុមគ្រួសារកូនចៅអីមានអ្នកណាចេះលេងតន្ត្រីទេមីង?

ខ៖ អត់មិនដែលមាននរណាលេងទេ។

ក៖ ចុះអ្នកមីងកាលពីនៅក្មេងធ្លាប់បានលេងល្បែងប្រជាប្រិយខ្មែយើងទេមីង?
បោះអង្គុញ ចោលឈូង?

ខ៖ ចូលឆ្នាំលេងឈូង លេងអង្គុញលេងលោតអង្រែពីនៅតូចៗ ចូលចិត្តលេងល្បែងប្រជាប្រិយចុះៗ។

ក៖ បាទអ្នកមីង អ្នកមីងមានកូនមានចៅប៉ុន្មាននាក់ដែរសព្វថ្ងៃនេះណា?

ខ៖ សព្វថ្ងៃនៅ៥នាក់ទាំងចៅ។

ក៖ អ អញ្ចឹងកូនប៉ុន្មាននាក់ដែរអ្នកមីង?

ខ៖ កូនបែកគ្រួសារអត់ហើយ កូន៧នាក់ បែកមានគ្រួសារអស់ហើយគេមានប្តីមានប្រពន្ធអស់ហើយនៅតែ៣ទេសព្វថ្ងៃនេះ។

ក៖ អញ្ចឹងជាចុងបញ្ចប់នេះ អ្នកមីងមានអ្វីចង់ផ្តាំផ្ញើរទៅកាន់កូនចៅជំនាន់ក្រោយរបស់អ្នកមីងទេអ្នកមីង? ថាតើពួកគាត់ធ្វើជាមនុស្សបែបណា? ឬក៏ពួកគាត់ត្រូវរស់នៅជាមនុស្សបែបណាក្នុងសង្គមដែរមីង?

ខ៖ ផ្តាផ្ញើរមានតែឲ្យកូនខំរៀនឲ្យសង្គមគេស្រលាញ់កុំឲ្យទៅអាល្បែងអារបស់ដែលគេមិនឲ្យអារបស់គេមិនចូលចិត្ត អារបស់គេស្អប់ខ្ពើម ឲ្យកូនខំរៀនអនាគតកូនទៅមុខទៀត មានតែប៉ុណ្ណោះឯងខ្ញុំ។

ក៖ មានអ្វីថែមទេមីងដោយសារនេះជាបណ្តាំទៅកាន់កូនចៅចឹងណាមីងអ្នកមីងមានអ្វីចង់ផ្តាំផ្ញើរទៀតអត់?

ខ៖ មិនមានអ្វីផ្តាំផ្ញើរទេមានតែពាក្យប៉ុណ្ណោះឯងឲ្យកូនខំរៀន ឲ្យចេះដឹងអនាគតកូនតទៅមុខទៀត មានតែផ្តាផ្ញើរកូនចៅមានតែប៉ុណ្ណោះឯង។

ក៖ បាទអរគុណអ្នកមីងដែលបានចំណាយពេលវេលាដើម្បីសម្ភាសន៍ជាមួយខ្ញុំ ចឹងខ្ញុំសូមជូនពរឲ្យអ្នកមីងមានសុខភាពល្អ និងមានសុភមង្គល និងសំណាងល្អក្នុងក្រុមគ្រួសារណាមីងណា។

ខ៖ ចាស។

ក៖ បាទ។